Kíkídígi ná, ńdɔ̄ Mósɛs a ngátɔbɔ nâ a tsíg bod mədzó, ńdɔ̄ bə́ ngátə̄bə́ nyé ósū etítíb a tádi kídí ngogé é vīní. 14Á yén ńkiɛ́ Mōsɛs a ngáyén é dzam dí, nyé ai nyé nâ: “Dzé wābɔ̄ dzí ? Dzé wākə tɔbɔ á sí étām, bod bə́ yə́mə wa ósū á túd, a tádi kídí ngogé é vīní?” 15Mósɛs nyé ai nyé nâ: “Kə́ ámú bod bázu yómē Zāmbá ábə ma ai ébá bə́ bə̄lə́ mə̄dzó, 16bə́ zaag nə́ mə́ tsíg á zāŋ mod bân mǎnyāŋ mə ńtɔ̄á hḿ mə̄ tsígī bɔ́ mə̄dzó, mə yə́gələ bɔ́ miǹyián ai məbéndé mə́ Zāmbá.” 17Ǹkiɛ́ Mōsɛs nyé ai nyé nâ: “Sə̌ kig nálā. 18Tɔ wǎ tɔ bod bóe, myǎyi təg. Mod adǐd ésíé ńnye wǎbəgə nyɔ́lɔ̄, á wā sə́ kig bəgə wa etám. 19Kyɛ̌ nā ! Vógólo ma ná, mə́ kōle wa fəg, Zambá émēn á nə ai wa. Wa bɔ̌g bod ǹkalan mam wabán ábə Zambá, wǎ ó kələ ai mam mábán á mís mə́ Zāmbá. 20O zaag hḿ fə ai bɔ́ mə̄béndé mə́ Zāmbá ai miǹyián míé, ó lə́dēge bɔ́ é zēn báyəan wulu ai ḿból báyəan nyiŋ. 21Ńdɔ̄ hḿ ó dzəŋ âyɔŋ dóe é bod bə́ nə́ fɔ̄ɔ̄ mim̀faŋ mí bod, á bámbáda Zambá, bəbə́bə́lá bə́ bod, təge ai ongə̂ngamá, təge yə́bə̄ ébɔdi zɛl, eyɔ̌ŋ tē ó tə́lē bɔ́ bə̄dzóē bakúda, bədzóē miǹtɛd, bədzóe ású bod məwóm mə́tán, ású áwóm bod. 22Ḿbɔ̄ bə́ tsígi mədzó yā áyɔŋ abǒg ásə, é dzam láyéne anén ńdɔ̄ bə́ zaa wa və́, émá mə́sə məvɔ́g bə́bēn bə́ tsígi, nálā ńgɔ esíé yáyi wa bɔ ébugúbu mínā bɔ́ mǐ ḿbə̄gə́ ḿbəgə fǔfulu.